Document ID: 32015D0356

ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/356 ΤΟΥ ΣΥΜΒΟΥΛΊΟΥ
της 2ας Μαρτίου 2015
με την οποία επιτρέπεται στο Ηνωμένο Βασίλειο να εφαρμόζει διαφοροποιημένα επίπεδα φορολογίας στα καύσιμα κίνησης σε ορισμένες γεωγραφικές περιοχές σύμφωνα με το άρθρο 19 της οδηγίας 2003/96/ΕΚ
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 19
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Με επιστολή της 2ας Φεβρουαρίου 2014, το Ηνωμένο Βασίλειο ζήτησε την άδεια να εφαρμόσει μειωμένο συντελεστή ειδικού φόρου κατανάλωσης στο πετρέλαιο εσωτερικής καύσης και στην αμόλυβδη βενζίνη, που διατίθενται ως καύσιμα κινητήρων σε οδικά οχημάτα, σύμφωνα με το άρθρο 19 της οδηγίας 2003/96/ΕΚ, οι γεωγραφικές περιοχές που υπάγονται, κατά την ημερομηνία κοινοποίησης της παρούσας απόφασης, στις ταχυδρομικές περιφέρειες IV54 (Highland, Σκωτία), IV26 (Highland, Σκωτία), IV27 (Highland, Σκωτία), NE48 (Northumberland, Αγγλία), PH41 (Highland, Σκωτία), KW12 (Highland, Σκωτία), PA80 (Argyll και Bute, Σκωτία), PH36 (Highland, Σκωτία), IV22 (Highland, Σκωτία), PA38 (Argyll και Bute, Σκωτία), PH23 (Highland, Σκωτία), PH19 (Highland, Σκωτία), IV21 (Highland, Σκωτία), LA17 (Cumbria, Αγγλία), EX35 (Devon, Αγγλία), IV14 (Highland, Σκωτία) και στη γεωγραφική περιοχή που υπάγεται, κατά την ημερομηνία κοινοποίησης της παρούσας απόφασης, στον ταχυδρομικό τομέα του Hawes (Βόρειο Yorkshire, Αγγλία). Το Ηνωμένο Βασίλειο υπέβαλε συμπληρωματικές πληροφορίες και διευκρινίσεις στις 3 Ιουνίου και στις 17 Σεπτεμβρίου 2014.
(2)
Στις ανωτέρω περιοχές, οι τιμές του πετρελαίου εσωτερικής καύσης και της αμόλυβδης βενζίνης, που διατίεθενται ως καύσιμα κινητήρων σε οδικά οχημάτων, είναι υψηλότερες από τις μέσες τιμές στην υπόλοιπη επικράτεια του Ηνωμένου Βασιλείου, με αποτέλεσμα να πλήττονται οι εντόπιοι καταναλωτές καυσίμων. Η διαφορά των τιμών οφείλεται στο επιπρόσθετο μοναδιαίο κόστος που προκύπτει από τη γεωγραφική θέση των νησιών, τον μικρό πληθυσμό τους και την παράδοση σχετικά μικρών ποσοτήτων καυσίμου.
(3)
Οι μειωμένοι φορολογικοί συντελεστές θα πρέπει να υπερβαίνουν τους ελάχιστους συντελεστές που ορίζονται στο άρθρο 7 της οδηγίας 2003/96/ΕΚ.
(4)
Λαμβάνοντας υπόψη τον ιδιαίτερο χαρακτήρα των περιοχών στις οποίες εφαρμόζεται ο συντελεστής και τη συγκρατημένη μείωσή του που μετριάζει μόνο εν μέρει το υψηλό κόστος που επωμίζονται οι εν λόγω γεωγραφικές περιοχές, το μέτρο δεν αναμένεται να προκαλέσει οιαδήποτε μετακίνηση με σκοπό την προμήθεια καυσίμων.
(5)
Κατά συνέπεια, το μέτρο κρίνεται αποδεκτό από την άποψη της ορθής λειτουργίας της εσωτερικής αγοράς και της ανάγκης διασφάλισης θεμιτού ανταγωνισμού, και είναι συμβατό με τις πολιτικές της Ένωσης για την υγεία, το περιβάλλον, την ενέργεια και τις μεταφορές.
(6)
Σύμφωνα με το άρθρο 19 παράγραφος 2 της οδηγίας 2003/96/ΕΚ κάθε άδεια που χορηγείται δυνάμει του εν λόγω άρθρου πρέπει να είναι αυστηρώς περιορισμένη χρονικά. Για να δοθούν επαρκείς διαβεβαιώσεις στις επιχειρήσεις και στους καταναλωτές τους οποίους αφορά το μέτρο, η άδεια θα πρέπει να χορηγηθεί για περίοδο έξι ετών. Ωστόσο, προκειμένου να μην υπονομευθούν οι μελλοντικές γενικές εξελίξεις του υφιστάμενου νομικού πλαισίου, είναι σκόπιμο να προβλεφθεί ότι, σε περίπτωση που το Συμβούλιο, ενεργώντας βάσει του άρθρου 113 της Συνθήκης για τη λειτουργία της Ευρωπαϊκής Ένωσης (ΣΛΕΕ), θεσπίσει ένα τροποποιημένο γενικό καθεστώς φορολογίας των ενεργειακών προϊόντων με το οποίο δεν θα συνάδει η άδεια που χορηγείται με την παρούσα απόφαση, η ισχύς της παρούσας απόφασης θα πρέπει να λήγει την ημέρα κατά την οποία θα αρχίσουν να εφαρμόζονται οι κανόνες του εν λόγω τροποποιημένου καθεστώτος.
(7)
Η παρούσα απόφαση δεν θίγει την εφαρμογή των ενωσιακών κανόνων για τις κρατικές ενισχύσεις,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Επιτρέπεται στο Ηνωμένο Βασίλειο να εφαρμόζει μειωμένο συντελεστή ειδικού φόρου κατανάλωσης στο πετρέλαιο εσωτερικής καύσης και στην αμόλυβδη βενζίνη, που διατίθενται ως καύσιμα κινητήρων σε οδικά οχήματα, στις γεωγραφικές περιοχές που υπάγονται, κατά την ημερομηνία κοινοποίησης της παρούσας απόφασης, στις ταχυδρομικές περιφέρειες IV54 (Highland, Σκωτία), IV26 (Highland, Σκωτία), IV27 (Highland, Σκωτία), NE48 (Northumberland, Αγγλία), PH41 (Highland, Σκωτία), KW12 (Highland, Σκωτία), PA80 (Argyll και Bute, Σκωτία), PH36 (Highland, Σκωτία), IV22 (Highland, Σκωτία), PA38 (Argyll και Bute, Σκωτία), PH23 (Highland, Σκωτία), PH19 (Highland, Σκωτία), IV21 (Highland, Σκωτία), LA17 (Cumbria, Αγγλία), EX35 (Devon, Αγγλία), IV14 (Highland, Σκωτία) και η γεωγραφική περιοχή που υπάγεται, κατά την ημερομηνία κοινοποίησης της παρούσας απόφασης, στον ταχυδρομικό τομέα του Hawes (Βόρειο Yorkshire, Αγγλία).
Προκειμένου να αποφευχθεί οιαδήποτε υπεραντιστάθμιση, η μείωση του κανονικού εθνικού φορολογικού συντελεστή για το πετρέλαιο εσωτερικής καύσης ή την αμόλυβδη βενζίνη αντίστοιχα δεν είναι μεγαλύτερη από το πρόσθετο κόστος λιανικής πώλησης στις εν λόγω γεωγραφικές περιοχές, σε σύγκριση με το μέσο κόστος λιανικής πώλησης στο Ηνωμένο Βασίλειο, και δεν υπερβαίνει τις 50 λίρες στερλίνες (64 ευρώ) ανά 1 000 λίτρα προϊόντος.
2. Ο μειωμένος συντελεστής συμμορφώνεται με τις απαιτήσεις της οδηγίας 2003/96/ΕΚ, και ιδίως με τους ελάχιστους συντελεστές που ορίζονται στο άρθρο 7.
Άρθρο 2
Η παρούσα απόφαση παράγει αποτελέσματα από την ημερομηνία της κοινοποίησής της.
Η ισχύς της λήγει έπειτα από 6 έτη. Ωστόσο, εάν το Συμβούλιο, ενεργώντας βάσει του άρθρου 113 της ΣΛΕΕ, θεσπίσει ένα τροποποιημένο γενικό καθεστώς φορολογίας των ενεργειακών προϊόντων με το οποίο δεν συνάδει η άδεια που παρέχεται βάσει του άρθρου 1 της παρούσας απόφασης, η παρούσα απόφαση λήγει την ημέρα κατά την οποία αρχίζουν να εφαρμόζονται οι κανόνες του εν λόγω τροποποιημένου καθεστώτος.
Άρθρο 3
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 2 Μαρτίου 2015.

Labels: 2
14
18